
საქართველოს ეკონომიკური განვითარების მინისტრის 
ბრძანება №1-1/948

2005 წლის 23 აგვისტო 
ქ. თბილისი
საქართველოს ეკონომიკური განვითარების სამინისტროს სახელმწიფო საქვეუწყებო დაწესებულების თავისუფალი ვაჭრობისა და კონკურენციის სააგენტოს დებულების დამტკიცების შესახებ
საქართველოს კანონის ,,საქართველოს მთავრობის სტრუქტურის, უფლებამოსილებისა და საქმიანობის წესის შესახებ” 25-ე მუხლის მე-5 პუნქტის საქართველოს კანონის ,,თავისუფალი ვაჭრობისა და კონკურენციის შესახებ” მე-6 მუხლისა და საქართველოს მთავრობის 2004 წლის 10 სექტემბრის №77 დადგენილებით დამტკიცებული საქართველოს ეკონომიკური განვითარების სამინისტროს დებულების მე-8 მუხლის მე-3 პუნქტის ,,ნ” ქვეპუნქტის შესაბამისად, ვბრძანებ:

1. დამტკიცდეს საქართველოს ეკონომიკური განვითარების სამინისტროს სახელმწიფო საქვეუწყებო დაწესებულების თავისუფალი ვაჭრობისა და კონკურენციის სააგენტოს თანდართული დებულება.

2. თავისუფალი ვაჭრობისა და კონკურენციის სააგენტომ უზრუნველყოს ,,თავისუფალი ვაჭრობისა და კონკურენციის შესახებ” საქართველოს კანონის ამოქმედებისათვის აუცილებელი კანონქვემდებარე ნორმატიული აქტების გამოცემა.

3. აღნიშნული ბრძანება ძალაშია გამოქვეყნებისთანავე.
ი. ჩოგოვაძე
საქართველოს ეკონომიკური განვითარების სამინისტროს სახელმწიფო საქვეუწყებო დაწესებულების თავისუფალი ვაჭრობისა და კონკურენციის სააგენტოს დებულება

თავი I. ზოგადი დებულებანი

მუხლი 1. თავისუფალი ვაჭრობისა და კონკურენციის სააგენტოს სტატუსი
1. თავისუფალი ვაჭრობისა და კონკურენციის სააგენტო (შემდგომში – სააგენტო) არის საქართველოს კანონების ,,თავისუფალი ვაჭრობისა და კონკურენციის შესახებ”, ,,საქართველოს მთავრობის სტრუქტურის, უფლებამოსილებისა და საქმიანობის წესის შესახებ” შესაბამისად შექმნილი საქართველოს ეკონომიკური განვითარების სამინისტროსთან არსებული სახელმწიფო საქვეუწყებო დაწესებულება. 

2. სააგენტო ახორციელებს კონტროლს თავისუფალი ვაჭრობისა და კონკურენციის შესახებ საქართველოს კანონმდებლობის მოთხოვნათა შესრულებაზე. 

3. სააგენტო ანგარიშვალდებულია საქართველოს მთავრობის წინაშე და ასრულებს კანონით გათვალისწინებულ საქართველოს პრეზიდენტის, მთავრობის, პრემიერ-მინისტრისა და ეკონომიკური განვითარების მინისტრის მიერ კანონის საფუძველზე დაკისრებულ ამოცანებს.

4. სააგენტო უფლებამოსილების განხორციელებისას ხელმძღვანელობს საქართველოს კონსტიტუციით, საერთაშორისო ხელშეკრულებებით, საქართველოს კანონებით, კანონქვემდებარე ნორმატიული აქტებით და ამ დებულებით.

5. სააგენტოს უფროსი კანონმდებლობით დადგენილი წესით, გამოსცემს ნორმატიულ აქტებს, სააგენტოს უფროსის ნორმატიული აქტია სააგენტოს უფროსის ბრძანება.

6. სააგენტოს აქვს დებულება, ბეჭედი საქართველოს სახელმწიფო გერბის გამოსახულებითა და თავისი სახელწოდების აღნიშვნით, შტამპი, დამოუკიდებული ბალანსი, საკუთარი ხარჯთა ნუსხა და სათანადო ანგარიში საქართველოს სახელმწიფო ხაზინაში.

7. სააგენტო ეკონომკურ აგენტებთან, სახელმწიფო ხელისუფლების ორგანოებთან და მესამე პირებთან გამოდის თავისი სახელით. 

8. სააგენტოს დაფინანსება ხორციელდება საქართველოს სახელმწიფო ბიუჯეტიდან, საქართველოს ეკონომიკური განვითარების სამინისტროსათვის გამოყოფილი ასიგნებების ფარგლებში. 

9. სააგენტოს სრული დასახელებაა: საქართველოს ეკონომიკური განვითარების სამინისტროს სახელმწიფო საქვეუწყებო დაწესებულება თავისუფალი ვაჭრობისა და კონკურენციის სააგენტო.

10. სააგენტოს ადგილსამყოფელია: ქ. თბილისი, გამსახურდიას გამზირი №28 ინდექსი 0160. 


მუხლი 2. სააგენტოს საქმიანობის სამართლებრივი საფუძველი
სააგენტოს საქმიანობის სამართლებრივ საფუძველს წარმოადგენს საქართველოს კონსტიტუცია, საქართველოს კანონი ,,თავისუფალი ვაჭრობისა და კონკურენციის შესახებ”, საქართველოს კანონი ,,საქართველოს მთავრობის სტრუქტურისა და საქმიანობის წესის შესახებ”, საქართველოს საკანონმდებლო და კანონქვემდებარე ნორმატიული აქტები, საქართველოს ეკონომიკური განვითარების სამინისტროს დებულება, ეს დებულება და სხვა სამართლებრივი აქტები.


მუხლი 3. სააგენტოს ურთიერთობა სახელმწიფო ხელისუფლების ორგანოებთან
მოქმედი კანონმდებლობის შესაბამისად დადგენილი წესით თავისი კომპეტენციის ფარგლებში სააგენტო დამოუკიდებელია მოვალეობის შესრულებისას და საჭიროებისამებრ თანამშრომლობს სახელმწიფო ხელისუფლების სხვა ორგანოებთან.


თავი II. სააგენტოს საქმიანობის ძირითადი მიმართულებები და უფლებამოსილებანი

მუხლი 4. სააგენტოს ამოცანები და ფუნქციები
1. სააგენტოს ძირითადი ამოცანებია: 

ა) თავისუფალი ვაჭრობისა და კონკურენციის შესახებ კანონმდებლობის დაცვის უზრუნველყოფა;

ბ) კონკურენტული სამეწარმეო გარემოს ჩამოყალიბება;

გ) თავისუფალი ვაჭრობისა და კონკურენციის განვითარებისათვის ხელშეწყობა, თავისუფალი ვაჭრობისა და კონკურენციის განვითარების ხელის შემშლელი დისკრიმინაციული და ადმინისტრაციული ბარიერების აღკვეთა;

დ) გამოვლენა და აღკვეთა სახელმწიფო ან ადგილობრივი ხელისუფლების ორგანოების მხრიდან ისეთი ქმედებისა, რომლებსაც შეუძლია:

დ.ა) დააწესოს ეკონომიკური აგენტისათვის ისეთი საგადასახადო ან სხვა შეღავათები, რომლებიც კონკურენტებთან შედარებით უპირატესობას ანიჭებენ მას და იწვევენ კონკურენციის შეზღუდვას;

დ.ბ) აკრძალოს, შეაჩეროს ან სხვაგვარად შეაფერხოს ეკონომიკური აგენტის სამეწარმეო საქმიანობა და დამოუკიდებლობა (გარდა საქართველოს კანონებით დადგენილი გამონაკლისებისა);

დ.გ) საქონლის წარმოების ან რეალიზაციის მონოპოლიზაციის მიზნით შექმნას სახელმწიფო ან ადგილობრივი ხელისუფლების სტრუქტურები ან უკვე არსებულ სტრუქტურებს მიანიჭოს ისეთი უფლება-მოსილება, რომელიც გამოიწვევს კონკურენციის შეზღუდვას;

დ.დ) გამოიწვიოს ეკონომიკური აგენტისათვის მონოპოლიური მდგომარეობის მინიჭება, რაც არსებითად ზღუდავს კონკურენციას და თავისუფალ ფასწარმოქმნას (გარდა კანონებით დადგენილი გამონაკლისებისა).

ე) სახელმწიფო დახმარებების გამოვლენა და აღკვეთა, რომლებიც აფერხებს კონკურენციას ან ქმნის მისი შეფერხების საშიშროებას, გარდა ,,თავისუფალი ვაჭრობისა და კონკურენციის შესახებ” საქართველოს კანონით (შემდეგომში -                                                                                                                                                                                                                                                                                                                                                                                                                                                                                                                                                               კანონი) გათვალისწინებული შემთხვევებისა;

ვ) მიზნობრივი პროგრამების გამოვლენა და აღკვეთა, რომლებიც ნებისმიერი ფორმით აფერხებს კონკურენციას ან ქმნის მისი შეფერხების საშიშროებას;

ზ) საქართველოს კანონმდებლობით განსაზღვრული ეკონომიკური ხასიათის სახელმწიფო მიზნობრივ პროგრამების შეთანხმება (თანახმად მიზნობრივი პროგრამების მიღების ზოგადი წესისა);

თ) განსაკუთრებული საკუთრების მფლობელის მიერ სხვა ეკონომიკური აგენტისათვის ქსელში დაშვებაზე უარის თქმის კანონთან შესაბამისობის ანალიზი და განსაზღვრა;

ი) რეგულირებად ეკონომიკურ სფეროებში ეკონომიკური აგენტების, აგრეთვე ინფრასტრუქტურის სფეროებში სახელმწიფო საკუთრებაში არსებული საწარმოების საქმიანობის ანალიზი და შესაბამისი რეკომენდაციების გამოქვეყნება;

კ) საზოგადოების სასიცოცხლო და ეკონომიკური ინტერესების დაცვა და ამ მიზნით დაუსაბუთებელ და არასამართლიან ფასებთან (ტარიფებთან) დაკავშირებით შესაბამისი ღონისძიებების გატარება;

ლ) სახელმწიფო ან ადგილობრივი ხელისუფლების ორგანოების მიერ ისეთი საერთაშორისო ვალდებულებების აღების დაუშვებლობა, რომლებიც შეაფერხებენ თავისუფალ ვაჭრობას ქვეყნის შიგნით და გარეთ;

2. სააგენტო ყოველწლიურად გაწეული საქმიანობის შესახებ ანგარიშს და შესაბამის რეკომენდაციებს უდგენს საქართველოს მთავრობას. 


მუხლი 5. სააგენტოს უფლებამოსილებანი: 

სააგენტოს უფლება აქვს:

ა) მოითხოვოს და მიიღოს რეგულირებად ეკონომიკურ სფეროში არსებულ ეკონომიკური აგენტების საქმიანობის ანალიზისათვის საჭირო ინფორმაცია;

ბ) დოკუმენტაციის მიუღებლობის შემთხვევაში იშუამდგომლოს სასამართლოს წინაშე რეგულირებად ეკონომიკურ სფეროში ეკონომიკური აგენტის მიერ ანალიზის განხორციელების მიზნით შესაბამისი დოკუმენტაციის წარმოდგენის თაობაზე;

გ) მოსთხოვოს ეკონომიკურ აგენტს განხორციელებული ქმედების ამ კანონთან შესაბამისობაში მოყვანა;

დ) მიმართოს სასამართლოს ეკონომიკურ აგენტის მიერ ამ კანონის მოთხოვნების დარღვევით განხორციელებული ქმედების ან მიღებული გადაწყვეტილების გაუქმების თაობაზე;

ე) თავისუფალი ვაჭრობისა და კონკურენციის შესახებ კანონმდებლობათა დარღვევის ფაქტების გამოვლენის შემთხვევაში მონაწილეობა მიიღოს სასამართლოებში წარმოებულ საქმეთა განხილვაში; 

ვ) თავისი კომპეტენციის ფარგლებში ითანამშრომლოს საქართველოს ხელისუფლების საკანონმდებლო და აღმასრულებელ ორგანოებთან, საზღვარგარეთის ქვეყნების ანტიტრესტულ ორგანოებთან და საერთაშორისო ორგანიზაციებთან თავისუფალი ვაჭრობისა და კონკურენციის კანონმდებლობის შემდგომი სრულყოფისა და ორგანიზაციულ-სამართლებრივი, ტექნიკური და ფინანსური უზრუნველყოფის პრობლემების გადაჭრის მიზნით;

ზ) წარუდგინოს ამ კანონის დამრღვევ სახელმწიფო ან ადგილობრივი ხელისუფლების ორგანოს მიწერილობა მის მიერ მიღებულ კანონის საწინააღმდეგო გადაწყვეტილებაზე;

თ) მოსთხოვოს სახელმწიფო ან ადგილობრივი ხელისუფლების ორგანოს ამ კანონის დებულებების დარღვევით განხორციელებულ ქმედებასთან დაკავშირებული დოკუმენტაცია. სახელმწიფო ან ადგილობრივი ხელისუფლების ორგანოს ქმედების ამ კანონით განსაზღვრული დებულებებთან წინააღმდეგობის გამოვლენის ან მათი არასწორი გამოყენების რისკის არსებობის შემთხვევაში სააგენტო უფლებამოსილია მოითხოვოს დასაბუთება შესაბამისი სახელმწიფო ან ადგილობრივი ხელისუფლების ორგანოსაგან;

ი) წარდგენილ მიწერილობაზე სახელმწიფო ან ადგილობრივი ხელისუფლების ორგანოს მიერ შესაბამისი რეაგირების განუხორციელებლობის შემთხვევაში დასვას მათი პასუხისმგებლობის საკითხი შესაბამისი ზემდგომი ორგანოს ან თანამდებობის პირის წინაშე;

კ) დააყენოს თავისუფალი ვაჭრობისა და კონკურენციის კანონმდებლობის დამრღვევი თანამდებობის პირის დისციპლინური, ადმინისტრაციული ან/და სისხლისსამართლებრივი პასუხისმგებლობის საკითხი.


თავი III. სააგენტოს სტრუქტურა და თანამდებობის პირები

მუხლი 6. სააგენტოს სტრუქტურა
1. სააგენტოს სტრუქტურასა და საშტატო განრიგს საგენტოს უფროსის წარდგინებით ამტკიცებს საქართველოს ეკონომიკური განვითარების მინისტრი.

2. სააგენტოს არ გააჩნია რეგიონული სტრუქტურები. სააგენტო თავისი უფლებამოსილების განხორციელებას საქართველოს მთელს ტერიტორიაზე ახორციელებს ცენტრალური სტრუქტურული ქვედანაყოფების საშუალებით.

3. სააგენტო შედგება შემდეგი სტრუქტურული ქვედანაყოფებისაგან:

ა) კონკურენციის დაცვის სამმართველო;

ბ) რეგულირებადი ეკონომიკური სფეროების ანალიზის სამმართველო;

გ) იურიდიული სამმართველო;

დ) კანცელარია;

ე) ბუხჰალტერია.


მუხლი 7. სააგენტოს ხელმძღვანელობა 

1. სააგენტოს ხელმძღვანელობს სააგენტოს უფროსი, რომელსაც საქართველოს ეკონომიკური განვითარების მინისტრის წარდგინებით თანამდებობაზე ნიშნავს და თანამდებობიდან ათავისუფლებს საქართველოს პრემიერ მინისტრი. ეკონომიკური განვითარების მინისტრი ზედამხედველობას უწევს სააგენტოს უფროსის საქმიანობას.

2. სააგენტოს უფროსი თავისი კომპეტენციის ფარგლებში: 

ა) ახორციელებს სააგენტოს საქმიანობის კოორდინაციას და საერთო ზედამხედველობას თავისუფალი ვაჭრობისა და კონკურენციის კანონმდებლობის დაცვის უზრუნველსაყოფად;

ბ) ხელმძღვანელობს და წარმართავს სააგენტოს საქმიანობას, ორგანიზებას უწევს სააგენტოს მასზე დაკისრებული ფუნქციების შესასრულებლად;

გ) იღებს გადაწყვეტილებებს სააგენტოს კომპეტენციას მიკუთვნებულ საკითხებზე, მოქმედებს სააგენტოს სახელით და წარმოადგენს სააგენტოს სახელმწიფო ხელისუფლების ორგანოებთან და ეკონომიკურ აგენტებთან ურთიერთობაში;

დ) ანაწილებს მოვალეობებს მოადგილეებსა და სააგენტოს მოხელეებს შორის, აძლევს მათ დავალებებსა და მითითებებს;

ე) ხელს აწერს სააგენტოდან გასულ ინფორმაციას გამოსცემს კანონქვემდებარე ნორმატიულ და ინდივიდუალურ სამმართლებრივ აქტებს;

ვ) კანონმდებლობით დადგენილი წესით თანამდებობაზე ნიშნავს და თანამდებობიდან ათავისუფლებს საჯარო მოხელეებს;

ზ) ეკონომიკური განვითარების მინისტრს წარუდგენს დასამტკიცებლად სააგენტოს დებულებას, სააგენტოს სტრუქტურას, საშტატო განრიგსა და სააგენტოს წლიური ბიუჯეტის ხარჯთა ნუსხას;

თ) აყენებს საკითხს იმ გადაწყვეტილებების ძალადაკარგულად ცნობის შესახებ რომლებიც ზღუდავენ კონკურენციას.

3. სააგენტოს ჰყავს ორი მოადგილე, მათ შორის ერთი პირველი მოადგილე. მოადგილეებს საქართველოს ეკონომიკური განვითარების მინისტრთან შეთანხმებით თანამდებობაზე ნიშნავს და თანამდებობიდან ათავისუფლებს სააგენტოს უფროსი. სააგენტოს უფროსის არყოფნის შემთხვევაში მას ცვლის პირველი მოადგილე.

4. სააგენტოს უფროსის მოადგილის ფუნქციები განისაზღვრება სააგენტოს უფროსის ბრძანებით.


თავი IV. სააგენტოს სტრუქტურული ერთეულების ძირითადი ამოცანები და კომპეტენცია 


მუხლი 8. კონკურენციის დაცვის სამმართველო 

კონკურენციის დაცვის სამმართველო ახორციელებს:

ა) კონკურენციის განვითარებისათვის ხელსაყრელი პირობების შექმნასა და მათი დაცვის უზრუნველყოფას;

ბ) თავისუფალი ვაჭრობისა და კონკურენციის განვითარების ხელის შემშლელი ადმინისტრაციული ბარიერების აღკვეთას;

გ) სახელმწიფო ან ადგილობრივი ხელისუფლების ორგანოების დისკრიმინაციული ქმედებების, დაუსაბუთებელი სახელმწიფო სუბსიდიებისა (პირდაპირი და არაპირდაპირი) და შეღავათების ფაქტების გამოვლენას და აღკვეთას;

დ) იმ ქმედებების გამოვლენას, რომლებიც ზღუდავენ ან შეუძლიათ შეზღუდონ კონკურენცია, როგორიცაა:

დ.ა) საგადასახადო ან სხვა შეღავათების დაწესება, რომლებიც კონკურენტებთან (პოტენციურ კონკურენტებთან) შედარებით უპირატესობას ანიჭებს ეკონომიკურ აგენტს და იწვევს კონკურენციის შეზღუდვას;

დ.ბ) სამეწარმეო საქმიანობის აკრძალვა, შეჩერება ან სამეწარმეო საქმიანობის და დამოუკიდებლობის სხვაგვარი შეფერხება (გარდა კანონმდებლობით დადგენილი გამონაკლისებისა);

დ.გ) საქონლის წარმოების ან რეალიზაციის მონოპოლიზაციის მიზნით სახელმწიფო ან ადგილობრივი ხელისუფლების სტრუქტურების შექმნა ან უკვე არსებული სტრუქტურებისათვის ისეთი უფლებამოსილების მინიჭება, რომელიც გამოიწვევს კონკურენციის შეზღუდვას;

დ.დ) იმ გადაწყვეტილებების მიღება, რომლებიც იწვევენ ეკონომიკური აგენტისავის მონოპოლიური მდგომარეობის მინიჭებას, რაც არსებითად ზღუდავს კონკურენციას (გარდა კანონმდებლობით დაშვებული გამონაკლისებისა).

ე) იმ სახელმწიფო დახმარებების გამოვლენას, რომლებიც ზღუდავენ კონკურენციას და თავისუფალ ფასწარმოქმნას (გარდა საქართველოს კანონებით დადგენილი გამონაკლისებისა);

ვ) სახელმწიფო მიზნობრივ პროგრამების გამოვლენას, რომლებიც ნებისმიერი ფორმით აფერხებს კონკურენციას ან ქმნის მისი შეფერხების საშიშროებას;

ზ) წარდგენილი მიზნობრივ პროგრამების შეთანხმებას და შესაბამის რეკომენდაციების მომზადებას; 

თ) განსაკუთრებული საკუთრების მფლობელის მიერ სხვა ეკონომიკური აგენტებისათვის ქსელში დაშვებაზე უარის შესახებ გადაწყვეტილების კანონთან შესაბამისობის დადგენას;

ი) სახელმწიფო დახმარების ან მიზნობრივი პროგრამების წარდგენიდან 30 დღის განმავლობაში მათი კანონმდებლობასთან შესაბამისობის შესახებ რეკომენდაციების შემუშავებას;

კ) სახელმწიფო ხელისუფლების ორგანოების მიერ წარდგენილი მიწერილობის შეუსრულებლობის შემთხვევაში ამზადებს საჯარო განცხადების ტექსტის პროექტს.


მუხლი 9. რეგულირებადი ეკონომიკური სფეროების ანალიზის სამმართველო
რეგულირებადი ეკონომიკური სფეროების ანალიზის სამმართველო ახორციელებს: 

ა) იმ სფეროებში მოქმედი ეკონომიკური აგენტების საქმიანობის ანალიზს, რომლებიც ექვემდებარებიან სატარიფო რეგულირებას;

ბ) ინფრასტრუქტურულ სფეროებში სახელმწიფო საკუთრებაში არსებული საწარმოების საქმიანობის ანალიზს;

გ) შეზღუდული კონკურენციის პირობებში, რეგულირებად ეკონომიკურ სფეროებში, საზოგადოების სასიცოცხლო და ეკონომიკური ინტერესების დაცვას, ამ მიზნით:

გ.ა) გამოავლენს დაუსაბუთებელი და არასამართლიანი ფასების (ტარიფების) გამოყენებას და ახორციელებს შესაბამის ღონისძიებებს;

გ.ბ) უზრუნველყოფს რეგულირებადი ფასების (ტარიფების) დასაცავად შესაბამისი ღონისძიებების გატარებას;

დ) ეკონომიკური აგენტების საქმიანობის შესახებ რეკომენდაციების შემუშავებასა და გამოქვეყნებას.

ე) რეგულირებად ეკონომიკურ სფეროებში მოქმედი ეკონომიკური აგენტების მიერ, კანონის მოთხოვნების დარღვევის შემთხვევაში რეკომენდაციის წარდგენას შესაბამისი ხელშეკრულების (გადაწყვეტილების) კანონმდებლობასთან შესაბამისობაში მოყვანის თაობაზე.


მუხლი 10. იურიდიული სამმართველო
იურიდიული სამმართველო ახორციელებს: 

ა) სააგენტოს იურიდიულ მომსახურებას;

ბ) სააგენტოს საქმიანობასთან დაკავშირებულ ნორმატიული და ინდივიდუალურ-სამართლებრივ აქტების პროექტის მომზადებას;

გ) მონაწილეობის მიღებას სასამართლო ორგანოებში არსებული დავების განხილვაში, ამზადებს მიწერილობას, შუამდგომლობას, სარჩელს, შესაგებელს და სხვა დოკუმენტებს სასამართლოებში წარსადგენად;

დ) ადმინისტრაციულ სამართალდარღვევათა ოქმების სასამართლოებში გაგზავნას რეაგირებისათვის;

ე) თავისუფალი ვაჭრობისა და კონკურენციის კანონმდებლობის დარღვევის შემთხვევაში დისციპლინარული, ადმინისტრაციული და სისხლისსამართლებრივი პასუხისმგებლობის საკითხის დასაყენებლად შესაბამისი მასალების მომზადებას;

ვ) სააგენტოში შემოსულ საჩივრებზე პასუხის პროექტის მომზადებას;

ზ) სააგენტოს მიერ მოკვლეულ მასალებზე სამართლებრივი დასკვნების შედგენას;

თ) სააგენტოში მიმდინარე პროცესებისა და გაწეული საქმიანობის შესახებ პრესისა და მასობრივი ინფორმაციის სხვა საშუალებებისათვის გაცნობას;

ი) მასალების მომზადებას მოხელეთა ატესტაციის ჩასატარებლად.


მუხლი 11. კანცელარია 

კანცელარია ახორციელებს: 

ა) სააგენტოში საქმის წარმოებას;

ბ) მოხელეთა პირადი საქმეების შედგენას და შრომით წიგნაკების აღრიცხვა-წარმოებას; 

გ) სააგენტოს მატერიალურ-ტექნიკურ უზრუნველყოფას;

დ) მასალების მომზადებას არქივში შესანახად.


მუხლი 12. ბუხჰალტერია 

კანონმდებლობით დადგენილი წესით ახორციელებს სააგენტოს ქონების აღრიცხვას, სააგენტოს ფინანსურ უზრუნველყოფას და ბუხჰალტრულ აღრიცხვა-ანგარიშგებას.


მუხლი 13. სააგენტოს ქონება
საქართველოს კანონმდებლობით განსაზღვრული მიზნებისა და დაკისრებული ფუნქციების განსახორციელებლად სააგენტოს დადგენილი წესით გადაეცემა ქონება.


თავი V. დასკვნითი დებულებები

მუხლი 14. სააგენტოს რეორგანიზაცია და ლიკვიდაცია, დებულებაში ცვლილების შეტანის წესი
1. სააგენტოს რეორგანიზაცია ან ლიკვიდაცია ხორციელდება მოქმედი კანონმდებლობის შესაბამისად.

2. სააგენტოს დებულებაში ცვლილებებისა და დამატებების შეტანა ხორციელდება მინისტრის ბრძანებით.

